  Наталья Тетерина Туннэ, 12-тӥ толсуре, Башкирилэн шоркараз анай кылын кылбуръёсъя «Мынам кылы – эшъяськон кыл» кыкетӥ элькун акцилы йылпумъянъёс лэсьтӥзы но вормисьёсты пусйизы. Устоосыз пӧлы удмуртъёс Ирина но Эмиль Самигуловъёс шедизы. Со сярысь ивортодэтъя «Удмуртия» агентстволы ачиз вормись, Выль Татышлы гуртысь Историяя но лулчеберетъя удмурт центрлэн кивалтӥсез Ирина Самигулова вераз. Солэн кылъёсызъя, акцие Башкириысь пӧртэм йӧслыко 4-85 аресъем адями пыриськыны  быгатӥз. Со понна ӵектослэн «ВКонтакте» огиназ анай кылын лыдӟем кылбурен видеоролик интыяно луиз. Толэзьлы быдэ люкам «лайкъёсъя» вормисьёсты бырйизы. Самигуловъёс ужрадэ тулыспалэ пыриськизы. Одно ик курон вал – крезьгуро калык инструментлэн шудэмез улсын аслад дӥськутэныд аслад кылыныд лыдӟоно вал. Ми лыдӟим «Вордскем кыл» кылбурез, кудзэ мон гожтӥ пиелы но аслым, ӵошен лыдӟим. Гуслиен шудӥз Александр Галиев, Выльгурт культура юртысь крезьгуръя кивалтӥсь. Ми тулыспал толэзьын со акциын нырысетӥ луим Ирина Самигулова, Выль Татышлыысь Историяя но лулчеберетъя удмурт центрысь валтӥсь ӧнерчи Ирина Самигулова верамъя, вормисьёслэсь роликъёссэс «Культурный мир Башкортостана» порталын быдэс ар ӵоже возьматозы. Ватсалом, «Мынам кылы – эшъяськон кыл» ужрад 2017-тӥ арын толсуре кутскиз. Самигуловъёс сяна, элькун акцие Башкириысь мукет ёросъёсын улӥсь удмуртъёс но пыриськизы.  Тодэ вайытом, шуркынмон пумын Ирина Самигуловалэн Анастасия нылыз «Мисс International – Ufa» элькун вожвылъяськонын «Мисс Этно» ним басьтӥз. Тегъёс: Лулчеберет Башкирия удмуртъёс удмурткыл кылбурет  